รายงานคณะกรรมการตรวจสอบประจำปี 2553

องค์ประกอบของคณะกรรมการตรวจสอบ

คณะกรรมการตรวจสอบของบริษัท ไมเนอร์ อินเตอร์เนชั่นแนล จำกัด (มหาชน)
ประกอบด้วยกรรมการอิสระ 3 ท่าน โดยมีประธานเจ้าหน้าที่การเงิน ผู้จัดการฝ่ายตรวจสอบภายใน
และเลขานุการบริษัทเป็นสมาชิกในฐานะเลขานุการและผู้ประสานงาน

หน้าที่และความรับผิดชอบของคณะกรรมการตรวจสอบ

คณะกรรมการตรวจสอบของบริษัทได้รับการแต่งตั้งจากคณะกรรมการบริษัทให้ปฏิบัติหน้าที่ในการสอบทานข้อมูลต่างๆ
ที่เกี่ยวข้องกับรายงานทางการเงิน การตรวจสอบภายในและการตรวจสอบโดยผู้สอบบัญชีรับอนุญาต
พร้อมกันนี้คณะกรรมการตรวจสอบพยายามส่งเสริมและผลักดันให้บริษัทมีการปฏิบัติตามข้อพึงปฏิบัติที่ดีของบริษัทจดทะเบียน
เพื่อให้บริษัทมีการกำกับดูแลกิจการที่ดี ตลอดจนให้การแนะนำในเรื่องการบริหารความเสี่ยง
ระบบควบคุมภายในที่ดีต่อผู้บริหาร รวมทั้งได้พูดคุยถึงกิจกรรมอื่นๆ ของบริษัท
ที่เกี่ยวข้องกับกฎระเบียบและข้อกำหนดของตลาดหลักทรัพย์แห่งประเทศไทย

คณะกรรมการตรวจสอบได้พบปะอย่างอิสระกับฝ่ายบริหารและผู้ตรวจสอบภายในและผู้สอบบัญชีรับอนุญาตของบริษัท
เพื่อทบทวนและประเมินผลเกี่ยวกับนโยบายและหลักการทางบัญชี
แนวทางการปฏิบัติที่เกี่ยวข้องกับการบัญชีและการเงิน การควบคุมภายใน และแผนงานการตรวจสอบ
นอกจากนั้น คณะกรรมการตรวจสอบยังได้ทบทวนและรับรองข้อมูลรายงานทางการเงินสำหรับทุกๆ
สิ้นไตรมาสของปี รวมถึงทำการประเมินผลและนำเสนอข้อเสนอแนะต่อคณะกรรมการบริษัท
คณะกรรมการตรวจสอบมีหน้าที่ในการทำให้มั่นใจได้ว่าข้อบกพร่องด้านการควบคุมภายในต่างๆ
จะได้รับการแก้ไขและป้องกันอย่างมีประสิทธิภาพและภายในเวลาที่เหมาะสม นอกจากนี้
คณะกรรมการบริษัทและคณะกรรมการตรวจสอบ
ได้อนุมัตินโยบายการทำรายการและการรายงานรายการที่อาจมีความขัดแย้ง

ฝ่ายตรวจสอบภายในมีหน้าที่ประเมินความเสี่ยงทางธุรกิจและข้อบกพร่องในการควบคุมภายในบริษัท
โดยตรวจสอบกระบวนการทางบัญชีและการปฏิบัติงานของบริษัทและบริษัทในเครืออย่างมีระบบ
จัดทำรายงานเกี่ยวกับการควบคุมภายในที่ดี นำเสนอแก่ผู้บริหารของธุรกิจนั้นๆ เพื่อกำหนดแผนงาน
การปฏิบัติงานในอนาคต และรายงานต่อผู้บริหารระดับสูงและคณะกรรมการตรวจสอบต่อไป

ฝ่ายตรวจสอบภายในยังทำหน้าที่เป็นผู้อำนวยความสะดวกและเป็นผู้ปรับเปลี่ยนการจัดการความเสี่ยงเพื่อปรับปรุงการบริหารความเสี่ยงของบริษัท
ผ่านขบวนการตรวจสอบภายใน การติดตามผลภายหลังจากกระบวนการตรวจสอบภายใน
และการการดำเนินการประเมินความเสี่ยง ทั้งนี้ ฝ่ายตรวจสอบภายในยังร่วมกับฝ่ายทรัพยากรบุคคล
เพื่อให้มั่นใจว่าโปรแกรมการพัฒนาพนักงานซึ่งรวมถึงวัฒนธรรมองค์กรและการฝึกอบรมด้านการจัดการความเสี่ยง
เป็นไปตามมาตรฐานและข้อกำหนดและหลักปฏิบัติของบริษัท

การปฎิบัติหน้าที่ของคณะกรรมการตรวจสอบในปีที่ผ่านมา

ในปี 2553 คณะกรรมการตรวจสอบได้ปฎิบัติหน้าที่ต่างๆ ดังต่อไปนี้:

1.  อนุมัติงบการเงินรายไตรมาส สอบทานงบการเงินประจำปี
    ทำการประเมินและให้คำแนะนำกับคณะกรรมการบริษัท

2.  ทบทวนผลการดำเนินงานในโครงการใหม่ๆ โดยให้ความสำคัญกับบริษัทลูกในต่างประเทศ

3.  พิจารณาและประเมินความเสี่ยงของโครงการด้านเทคโนโลยีสารสนเทศของกลุ่มบริษัท
    เกี่ยวกับการเริ่มใช้ระบบ Oracle และติดตามปัญหาหลังการใช้

4.  รับทราบรายงานการจัดการความเสี่ยงของบริษัท และแผนในการดำเนินการแก้ไขที่เหมาะสม

5.  ทบทวนแผนการลงทุนและช่วยกำหนดหลักเกณฑ์การประเมินความเสี่ยงสำหรับการลงทุนในอนาคต

6.  อนุมัติสัญญาการจ้างบริษัทภายนอกในประเทศออสเตรเลีย สิงค์โปร์ และจีน
    เพื่อทำหน้าที่ตรวจสอบภายใน และแต่งตั้งบริษัท เคพีเอ็มจี ภูมิไชย ที่ปรึกษาธุรกิจ จำกัด
    ทำหน้าที่ให้คำปรึกษาและวางแผนการตรวจสอบภายในให้กับบริษัท

7.  ทบทวนแผนการจัดการในการเปลี่ยนแปลงมาตรฐานบัญชีใหม่ (IFRS) เพื่อให้มีความมั่นใจว่า
    แผนการรองรับการเปลี่ยนแปลงมีความชัดเจน ครบถ้วน มีการอบรมให้ความรู้แก่พนักงาน
    ตลอดจนครอบคลุมถึงขั้นตอนการทำงานให้เป็นไปตามเวลาที่กำหนด บริษัทแต่งตั้ง บริษัท
    เคพีเอ็มจี ภูมิไชย ที่ปรึกษาธุรกิจ จำกัด
    เป็นที่ปรึกษาและให้คำแนะนำเกี่ยวกับขั้นตอนการเปลี่ยนแปลงมาตรฐานบัญชีใหม่
    โดยจะมีการรายงานแผนการจัดการในการเปลี่ยนแปลงมาตรฐานบัญชีใหม่ให้คณะกรรมการตรวจสอบรับทราบทุกไตรมาส

8.  คณะกรรมการบริษัทจะเป็นผู้รับรองรายงานการประชุมของคณะกรรมการตรวจสอบ
    หากมีประเด็นสำคัญจะมีการหารือกันในการประชุมคณะกรรมการบริษัท

ทั้งนี้ จากการปฏิบัติหน้าที่ดังกล่าว คณะกรรมการตรวจสอบมีความเห็น ซึ่งสามารถสรุปได้ดังนี้

1.  รายงานทางการเงินในปี 2553 มีความถูกต้อง ครบถ้วน เป็นที่เชื่อถือได้

2.  สินทรัพย์ของบริษัทมีการป้องกันและรักษาเป็นอย่างดี
    การบันทึกรายการทางบัญชีมีความเหมาะสม
    และทรัพยากรได้ถูกใช้อย่างมีประสิทธิผลและประสิทธิภาพ

3.  บริษัทได้ปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
    และกฎหมายที่เกี่ยวข้อง

4.  ผู้สอบบัญชีรับอนุญาต ซึ่งได้แก่ บริษัท ไพร้ซวอเตอร์เฮาส์คูเปอร์ส เอบีเอเอส จำกัด
    ได้ปฏิบัติหน้าที่อย่างเหมาะสม

5.  รายการที่อาจมีความขัดแย้งทางผลประโยชน์ที่เกิดขึ้นในปี 2553
    มีความสมเหตุสมผลและเป็นไปเพื่อประโยชน์สูงสุดของบริษัท

6.  ในปี 2553 คณะกรรมการตรวจสอบมีการประชุม 4 ครั้ง
    เพื่อทบทวนและสอบทานข้อมูลและรายงานทางการเงินของกลุ่มบริษัท
    ซึ่งได้รับการรับรองโดยผู้สอบบัญชีรับอนุญาต กรรมการตรวจสอบเข้าร่วมประชุม
    โดยมีรายละเอียดดังนี้

  ตำแหน่ง จำนวนครั้งที่เข้าร่วมประชุม/

  จำนวนครั้งที่ประชุม

1. นายเคนเนธ ลี ไวท์ ประธานคณะกรรมการตรวจสอบ 4/4

2. คุณหญิงชฎา วัฒนศิริธรรม กรรมการตรวจสอบ 3/4

3. คุณจันทนา สุขุมานนท์ กรรมการตรวจสอบ 3/3

7.  คณะกรรมการตรวจสอบได้ปฏิบัติหน้าที่ตามกฎบัตรที่ได้รับอนุมัติจากคณะกรรมการบริษัท

คณะกรรมการตรวจสอบได้เสนอต่อคณะกรรมการบริษัท ให้แต่งตั้งบริษัท ไพร้ซวอเตอร์เฮาส์คูเปอร์ส
เอบีเอเอส จำกัด เป็นผู้สอบบัญชีของบริษัทสำหรับรอบบัญชีสิ้นสุด 31 ธันวาคม 2554
ซึ่งการแต่งตั้งผู้สอบบัญชีและค่าสอบบัญชีขึ้นอยู่กับการอนุมัติของผู้ถือหุ้นในการประชุมสามัญประจำปีที่จะมีขึ้นในวันที่
1 เมษายน 2554

นายเคนเนธ ลี ไวท์

ประธานคณะกรรมการตรวจสอบ